2 Timoteo 2 | Baiblo ɔ Ngɛ Intanɛti ɔ Nɔ | New World Translation\nTuu sɛ gbi ɔ kɛ wo nyumuhi nɛ a sa a dɛ mi (1-7)\nFĩ si ngɛ sane kpakpa a he amanehluhi a mi (8-13)\nHɛɛ Mawu munyu ɔ mi ngɛ blɔ nɛ da nɔ (14-19)\nTuu nihewi a we akɔnɔhi a nya fo (20-22)\nBɔ nɛ nyɛɛ kɛ nihi nɛ a teɔ si kɛ woɔ nyɛ ɔ ma hi si ha (23-26)\n2 Enɛ ɔ he ɔ, ye bi, yaa nɔ nɛ o hi he wami náe ngɛ dloomi nɛ ngɛ Kristo Yesu mi ɔ mi; 2 nɛ níhi nɛ o nu kɛ je ye ngɔ nɛ odasefohi babauu fĩ se ɔ, tuu ní nɛ ɔmɛ ngɔ wo nyumuhi anɔkualetsɛmɛ a dɛ, kɛkɛ ɔ, mɛ hu a he maa su bɔ nɛ sa, nɛ a maa tsɔɔ ni kpahi. 3 Akɛnɛ o ji Kristo Yesu ta bulɔ kpakpa he je ɔ, mo hu moo na amanehlu. 4 Adesa ko be nɛ e ngɛ sɔmɔe kaa ta bulɔ nɛ e ngɔɔ e he kɛ woɔ jua yemi mi,* ejakaa e suɔ kaa e maa sa nɔ nɛ e ngɔ lɛ kaa ta bulɔ ɔ hɛ mi. 5 Nɛ ngɛ fiɛmihi a mi po ɔ, a ha we nɔ ko nɛ e siɔ koli ɔ kunimi yemi jlasi ɔ kaa ja e si koli ɔ ngɛ mlaa amɛ a nya. 6 Ngmɔ hulɔ nɛ e tsuɔ ní wawɛɛ ɔ, lɛ ji kekleekle nɔ nɛ e sa kaa e ye yiblii ɔ eko. 7 Susu nɔ́ nɛ i ngɛ mo dee ɔ he be fɛɛ be; Nyɔmtsɛ ɔ ma ha mo nɔ́ sisi numi* ngɛ níhi tsuo a mi. 8 Mo kai kaa a tle Yesu Kristo si kɛ je gbeje, nɛ e ji David nina,* ngɛ sane kpakpa a nɛ i fiɛɛɔ 9 nɛ́ lɔ ɔ he je i ngɛ nɔ́ nae nɛ a wo mi tsu kaa yayami peelɔ ɔ nya. Se kɛ̃ ɔ, Mawu munyu ɔ lɛɛ a wui lɛ tsu. 10 Enɛ ɔ he je ɔ, i yaa nɔ nɛ i fĩɔ si ngɛ níhi tsuo a mi ngɛ nihi nɛ a hla amɛ a he je, konɛ mɛ hu a nine nɛ su yi wami hemi nɛ guɔ Kristo Yesu nɔ kɛ baa a nɔ kɛ piɛɛ neneene hɛ mi nyami he. 11 Munyu nɛ ɔ ji anɔkuale: Ke niinɛ nɛ waa kɛ lɛ tsuo gbo ɔ, lɛɛ waa kɛ lɛ tsuo maa hi wami mi hulɔ; 12 ke wa yaa nɔ nɛ wa fĩɔ si ɔ, lɛɛ waa kɛ lɛ tsuo maa ye nɔ hulɔ kaa matsɛmɛ; ke wa kua a, lɛɛ lɛ hu e ma kua wɔ; 13 ke wa yi anɔkuale ɔ, lɛɛ lɛɛ e maa ya nɔ nɛ e maa ye anɔkuale, ejakaa e be nyɛe maa ye lakpa kɛ si lɛ nitsɛ e he. 14 Yaa nɔ nɛ o hi mɛ ní nɛ ɔmɛ kaie, hii mɛ ní tsɔɔe* ngɛ Mawu hɛ mi kaa a ko nɔ kunɔ ngɛ munyunguhi a he, e ji nɔ́ ko nɛ se nami be he kulaa, ejakaa e yeɔ ni nɛmɛ nɛ a ngɛ tue bue ɔ awi.* 15 Bɔɔ mɔde wawɛɛ nitsɛ konɛ o ngɔ o he kɛ ha kaa nɔ nɛ Mawu bua jɔ e he, ní tsulɔ nɛ nɔ́ ko be nɛ zo maa gbe lɛ ngɛ he, nɛ e hɛɛɔ anɔkuale munyu ɔ mi ngɛ blɔ nɛ da nɔ. 16 Se kua munyuhi nɛ se nami be he nɛ bleɔ nɔ́ nɛ ngɛ klɔuklɔu ɔ, ejakaa a ma ha nɛ buimi nɛ a bui Mawu ɔ maa hi nɔ yae wawɛɛ, 17 nɛ a munyu ɔ maa gbɛ kɛ fĩa kaa pa yaya. Himeneo kɛ Fileto piɛɛ a he. 18 Nyumu nɛ ɔmɛ gba kɛ je anɔkuale ɔ he, a ngɛ dee ke gbogboehi a si tlemi ɔ ba momo, nɛ a ngɛ ni komɛ a hemi kɛ yemi puɛe. 19 Ngɛ enɛ ɔ tsuo se ɔ, Mawu sisi tomi ɔ nɛ he wa a daa si loloolo, nɛ nya sɔumi nɔ́ nɛ ɔ ngɛ nɔ, “Yehowa* le nihi nɛ a ji e nihi,” kɛ, “Ha nɔ fɛɛ nɔ nɛ e tsɛɔ Yehowa* biɛ ɔ nɛ e kua nɔ́ nɛ e dɛ peemi.” 20 Jehanɛ ɔ, ngɛ we ngua mi ɔ, pi níhi* nɛ a kɛ sika tsu kɛ sika hiɔ pee pɛ nɛ ngɛ mi, mohu ɔ, tso níhi kɛ zu níhi hu ngɛ mi, nɛ a kɛ ekomɛ tsuɔ níhi nɛ a hɛ mi ngɛ nyami, se ekomɛ lɛɛ, a kɛ tsuɔ níhi nɛ a hɛ mi be nyami. 21 Enɛ ɔ he ɔ, ke nɔ ko yu e he ngɛ sekpɛ ní ɔmɛ a he ɔ, e maa pee nɔ́* nɛ a kɛ tsuɔ nɔ́ nɛ hɛ mi ngɛ nyami, nɛ́ a tsu he, nɛ́ e he ngɛ se nami kɛ ha e nyɔmtsɛ ɔ, nɛ́ a dla lɛ kɛ ha ní tsumi kpakpa fɛɛ ní tsumi kpakpa. 22 Lɔ ɔ he ɔ, tuu nihewi* a we akɔnɔhi a nya fo, se moo di dami, hemi kɛ yemi, suɔmi, tue mi jɔmi se kɛ piɛɛ nihi nɛ a tsɛɔ Nyɔmtsɛ ɔ kɛ tsui nɛ mi tsɔ ɔ, a he. 23 Jehanɛ se hu ɔ, kua kuasiahi kɛ nihi nɛ a li nɔ́ ko ɔ, a we atsinyɛ jemi ɔmɛ, ejakaa o le kaa a ngɔɔ kunɔ kɛ baa. 24 Ejakaa e he hia we nɛ Nyɔmtsɛ ɔ nyɔguɛ ko nɛ nɔ kunɔ, mohu ɔ, e he hia nɛ e kɛ nihi tsuo nɛ a hi si kpoo,* e he nɛ su nɛ e nyɛ nɛ e tsɔɔ ní, nɔ nɛ ke a tɔ̃ e nɔ ɔ, e nyɛɔ nɛ e yeɔ e he nɔ, 25 e kɛ he jɔmi nɛ hi nihi nɛ a be su kpakpa a ní tsɔɔe. Eko ɔ, Mawu ma ha nɛ a tsake a tsui* konɛ a ná anɔkuale ɔ he nile nitsɛnitsɛ, 26 nɛ́ a hɛ nɛ ba a he nɔ nɛ a je Abosiami klama a mi, ejakaa e nu mɛ hɛ ngmengmle konɛ a pee e suɔmi nya ní.\n^ E ma nyɛ maa pee kaa “níhi nɛ yaa nɔ daa ligbi ɔ mi.”\n^ Aloo “nɔ́ se kɔmi.”\n^ Hela, “odase yee kɛ pi si.”\n^ Aloo “e kpataa ni nɛmɛ a ngɛ tue bue ɔ a hɛ mi; e puɛɔ ni nɛmɛ nɛ a ngɛ tue bue ɔ a hemi kɛ yemi.”\n^ Aloo “kpluhi kɛ buɛhi.”\n^ Aloo “kplu; buɛ.”\n^ Aloo “ngɛ ga nya.”